सुप्रीम कोर्ट का आदेश, कालकाजी मंदिर परिसर में सफाई पर दें ध्यान
नई दिल्ली | सुप्रीमकोर्ट ने दिल्ली के कालकाजी मंदिर परिसर की सफाई को लेकर सख्त रुख अख्तियार करते हुए मंदिर परिसर में तीन शौचालय बनवाने, हदबंदी (बैरिकेडिंग) करने और सीवर लाइन बिछाने के आदेश दिए हैं।
कोर्ट ने दिल्ली जल बोर्ड, दिल्ली विकास प्राधिकरण, दिल्ली पुलिस और दक्षिणी दिल्ली नगर निगम को इस संबंध में बैठक करने का आदेश दिया है। कोर्ट ने कहा कि छह हफ्ते के भीतर सभी विभाग आपस में बैठक करके रिपोर्ट दाखिल करें। पिछले साल भी शीर्ष अदालत ने कालकाजी मंदिर के आसपास साफ-सफाई सुनिश्चित करने को कहा था। न्यायालय ने मंदिर और बाकी इलाके में हदबंदी करने का आदेश दिया था ताकि सफाई सुनिश्चित की जा सके। शीर्ष अदालत ने कहा था कि कालकाजी मंदिर के प्रवेश एवं निकास द्वार पर दो हफ्ते के भीतर बैरिकेडिंग की व्यवस्था की जाए, ताकि लोग कतार में आएं। इससे किसी भी तरह के भगदड़ की आशंका को खत्म किया जा सकेगा।
hin_Deva hin_Deva hin_Deva